“หุ้นเอเชีย” ผันผวน หลัง “พาวเวล” ชี้ “เงินเฟ้อสหรัฐ” ชะลอ
“ตลาดหุ้นเอเชีย” เปิดผันผวน หลังนายเจอโรม พาวเวล บ่งชี้เงินเฟ้อสหรัฐกำลังชะลอตัว ส่งสัญญาณเฟดอาจจะยุติการปรับขึ้นดอกเบี้ยเร็ว ๆ นี้
“ตลาดหุ้นเอเชีย” เปิดผันผวน หลังนายเจอโรม พาวเวล บ่งชี้เงินเฟ้อสหรัฐกำลังชะลอตัว ส่งสัญญาณเฟดอาจจะยุติการปรับขึ้นดอกเบี้ยเร็ว ๆ นี้
8 ก.พ. 2566

ผู้สื่อข่าวรายงานว่า ตลาดหุ้นเอเชียแดนบวกและลบในวันนี้ หลังนายเจอโรม พาวเวล ประธานธนาคารกลางสหรัฐ (เฟด) ระบุว่า เงินเฟ้อสหรัฐกำลังชะลอตัวลง ซึ่งเป็นสัญญาณบ่งชี้ว่า เฟดอาจจะยุติการปรับขึ้นดอกเบี้ยเร็ว ๆ นี้
ทั้งนี้ ดัชนีนิกเกอิเปิดภาคเช้าที่ระดับ 27,690.74 จุด เพิ่มขึ้น 5.27 จุด หรือ +0.02%, ดัชนีฮั่งเส็งเปิดภาคเช้าที่ระดับ 21,283.90 จุด ลดลง 14.80 จุด หรือ -0.07% และดัชนีเซี่ยงไฮ้คอมโพสิตเปิดภาคเช้าที่ระดับ 3,251.50 จุด เพิ่มขึ้น 3.41 จุด หรือ +0.10%
โดยนักลงทุนประเมินการปรับขึ้นอัตราดอกเบี้ย 0.25% ของธนาคารกลางออสเตรเลีย (RBA) เมื่อวานนี้ (7 ก.พ.66) ซึ่งสอดคล้องกับการคาดการณ์เป็นส่วนใหญ่ แต่ RBA ได้แสดงความคิดเห็นในเชิงรุกเกี่ยวกับการคุมเข้มนโยบายการเงิน
ด้านธนาคารกลางอินเดีย (RBI) มีกำหนดสรุปการประชุมนโยบายการเงินและประกาศการตัดสินใจเรื่องอัตราดอกเบี้ยในวันนี้ โดยนักเศรษฐศาสตร์ในผลสำรวจที่จัดทำโดยสำนักข่าวรอยเตอร์คาดการณ์ว่า RBI จะปรับขึ้นอัตราดอกเบี้ย 0.25% โดยจะเป็นการปรับขึ้นอัตราดอกเบี้ยครั้งสุดท้ายในวงจรการปรับขึ้นดอกเบี้ยปัจจุบัน